Minister weier om te bedank ná renoster-bewerings‘n Skermskoot uit die Al Jazeera-dokumentêr van die foto van David Mahlobo, die minister van staatsveiligheid, en Guan Jiang Guang, ŉ beweerde Chinese renosterhoringsmokkelaar. David Mahlobo, minister van staatsveiligheid, het Woensdag aan LP’s gesê hy gaan nie uit sy pos bedank oor bewerings dat hy met ŉ beweerde Chinese renosterhoringsmokkelaar verbind word nie. “Met alle respek, ek gaan nie bedank nie. Ek is nog nooit skuldig bevind nie,” het Mahlobo gesê toe hy reageer het op vra in die nasionale vergadering oor bewerings in ŉ Al Jazeera-berig dat Guan Jiang Guang gespog het oor sy vriendskap met die minister. Mahlobo het gesê dit is vals. Hy het nie ontken dat hy die Mbombela Spa van Guan besoek het nie, maar beweer hy het nie geweet wie is die eienaar nie. Hy het gesê hy het na die polisie in Mpumalanga gegaan om die bewerings te ondersoek. “Ek is nie bo die wet verhewe nie,” het hy gesê. Mahlobo het gesê hy sal homself vir ŉ ondersoek beskikbaar stel, sodat ŉ poging, om sy naam te skend, nie sal slaag nie. “Julle weet ek glo leuens het kort beentjies.” Molapi Plouamma, LP van Agang SA, het aan Mahlobo gesê, wanneer hy die minister sien, kan hy nie help om in sy geestesoog te sien hoe ŉ renoster doodgemaak word terwyl die minister sindikate omhels nie. “Eerbare minister, dink jy nie jy is ŉ bedreiging vir veiligheid nie? Wil jy nie spesiale verlof neem totdat jou naam skoon is nie, as jy enige morele kompas het?” Mahlobo het egter aan Plouamma gesê: “As jy dink jy het bewyse, moet asseblief nie medepligtig wees nie. Staan die polisie by, bring die bewyse, ons sal hierdie saak tot finaliteit bring.” Lees alle vorige berigte oor David Mahlobo op Maroela Media.